Predkladacia  správa

k návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov

Podnet na vypracovanie návrhu
Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá ako iniciatívny materiál.
  
Obsah návrhu
Návrh zákona obsahuje transpozíciu smernice Európskeho parlamentu a Rady 2004/23/ES z 31. marca 2004, ktorou sa ustanovujú normy kvality a bezpečnosti pri darovaní, odoberaní, testovaní, spracovávaní, konzervovaní, skladovaní a distribúcií ľudských tkanív a buniek (Ú. v. EÚ L 102, 7.4.2004). V čl. I sa ukladajú povinnosti tkanivovým zariadeniam a biobankám vyplývajúce zo smernice. Taktiež sa preto upravujú povinnosti Ministerstva zdravotníctva Slovenskej republiky. V čl. II sa v nadväznosti na transpozíciu smernice novelizuje zákon č. 578/2004 Z. z. o poskytovateľoch, v ktorom sa zavádza pojem tkanivové zariadenie a biobanka ako podzložka zariadenia spoločných vyšetrovacích a liečebných zložiek, vstupuje sa do žiadosti o povolenie a tiež sa upravuje náležitosť rozhodnutia o vydaní povolenia na prevádzkovanie týchto zdravotníckych zariadení. V čl. III sa vstupuje do zákona č. 581/2004 Z. z. tým, že preberá smernicu a tiež rieši spôsob mandátnej správy pohľadávok zdravotných poisťovní, čo vyplýva z uznesenia vlády č. 667 zo 7. septembra 2005 (úloha B.1.). V čl. IV sa vstupuje do zákona č. 147/2001 Z. z. o reklame, v ktorom sa zakazuje reklama o potrebe alebo dostupnosti orgánov, tkanív a buniek s cieľom ponúknuť alebo nadobudnúť finančný zisk.

Dopad na štátny rozpočet
	Realizácia návrhu zákona nebude mať dopad na verejné financie, štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický, environmentálny dopad, ani vplyv na zamestnanosť a podnikateľské prostredie. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 45 subjektom, v dňoch od 02. februára 2006 do 09. februára 2006 v skrátenej lehote. Skrátená lehota sa odôvodňuje nutnosťou urýchlene prebrať smernicu EÚ.
Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

Dôvod nesprístupňovania návrhu
	Nie je dôvod nesprístupňovania návrhu nariadenia.